**Pariu pe o emoţie**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Mai e o noapte până mâine,-ncearcă

Să o comprimi puţin, că vremea, parcă,

Pune pariuri vrând să mă incite

Pot oare să mai fiu atât cuminte?

Să nu alerg cu buzele-nsetate

Prin intersecții de amor sculptate?

Când mă scufund în versuri cu penelul,

Să te înalți perfectă ca rondelul.

Mai e o noapte lungă și e neagră,

Mi-e-atât de foame, sufăr de pelagră,

Iar tu nu vii să te respir, poemul

Să fie-amar şi dulce ca blestemul.

- Mai e o zi şi-o noapte fără stele,

Roşesc când tu sub buclele rebele

Descoperi sânii albi, să fii cuminte

Nu ţi-am cerut sau nu-mi aduc aminte...

Ştiu doar atât că n-am avut regrete,

Nu pasiunea versului, poete,

A fost cea care mi-a-mplinit destinul,

Ci ochii tăi ce-nchid în ei seninul

Sau buzele ce mă-nvățau sărutul,

Pariul pus cu viaţa pe minutul

În care-am fost a ta. Nu-mi aparţine

Decât secunda care-o-mpart cu tine.

Ioan Grigoraș Liliana Trif